Virallinen lehti nro C 348 , 03/12/1999 s. 0107



KIRJALLINEN KYSYMYS E-0622/99 esittäjä(t): María Izquierdo Rojo (PSE) komissiolle (12. maaliskuuta 1999) Aihe: Marokkolaisten muusikoiden tyly ja epäkunnioittava kohtelu heidän hakiessaan viisumia Euroopan unioniin The Master Musicians of Jajouka, joka on Rifissä asuva Marokon kuuluisimpiin kuuluva musiikkiyhtye, kertoi Granadan kongressipalatsissa yli 2 000 ihmisen edessä, että heitä oli kohdeltu asiattomasti ja alentavasti, kun he olivat hakeneet viisumia Euroopan unioniin. Selityksenä tylylle ja epäkunnioittavalle kohtelulle, joka ei ole mitenkään perusteltavissa, Tetuanin Espanjan konsulaatin henkilökunta selitti, että "olemme Schengenin sopimuksen piirissä, ja viisumien laatiminen vaatii tietyn käsittelyn." Tätä valitettavaa tapausta edeltää monta muuta vastaavaa tilannetta, joista muutamaa olen joutunut henkilökohtaisesti todistamaan, mikä osoittaa, että tällainen nöyryyttävä kohtelu on liian yleistä, jotta voitaisiin puhua yksittäistapauksesta. Juuri siksi otin asian esille puolitoista vuotta sitten huomauttamalla, että kansalaiset, ammattityöntekijät, opettajat, merkittävät kirjailijat, taiteilijat jne. kärsivät usein halveksivasta ja nöyryyttävästä kohtelusta hakiessaan viisumia väliaikaista oleskelua varten Euroopan unioniin [kysymys 2 (H-0686/97)](1). Siitä huolimatta neuvosto vastauksessaan kielsi asian ja ilmoitti nimenomaan, "ettei neuvoston tietoon ole tullut sellaisia viisumien myöntämiseen liittyviä tapauksia, joista oltaisiin esitetty useita vastalauseita ja jotka voitaisiin luokitella väärinkäytöksiksi, niin kuin parlamentin jäsen on väittänyt." Koska tällaisia tapauksia esiintyy siis edelleen ja siinä toivossa, että tähän toistuvasti esille otettuun vakavaan ongelmaan puututtaisiin, mihin koordinoituihin toimiin Euroopan unioni aikoo ryhtyä, jotta tämänkaltaisten tapausten toistuminen tulevaisuudessa voitaisiin välttää? Komission jäsenen Mario Montinkomission puolesta antama vastaus (5. toukokuuta 1999) Tapaukset, joihin arvoisa parlamentin jäsen kysymyksessään viittaa, tapahtuivat ennen kuin viisumin myöntäminen perustui yhteisön oikeuteen. Amsterdamin sopimuksen voimaantuloon viitaten voidaan todeta seuraavaa: - Schengenin säännöstö, joka sisältää viisumin myöntämiseen liittyvien edellytysten ja menettelyjen yhdenmukaistamista koskevia säädöksiä, on sisällytetty osaksi Euroopan unionia. Tästä lähtien yhteisön toimielimet käyttävät toimivaltaansa Euroopan unionin osaksi saatettuun Schengenin säännöstöön liittyvissä kysymyksissä. - Toisin kuin aiemmin, jolloin vain kaksi viisumien myöntämispolitiikkaan liittyvää kysymystä perustui yhteisön toimivaltaan (ks. EY:n perustamissopimuksen entinen 100 c artikla: luettelo kolmansista maista, joiden kansalaisilla on oltava viisumi ylittäessään jäsenvaltioiden ulkorajat, sekä yhtenäisen viisumin kaava), koko viisumipolitiikka on nyt yhteisöllistetty, mukaan luettuina viisumien myöntämiseen liittyvät edellytykset ja menettelyt. Asiaa koskevia ehdotuksia valmistellaan noudattaen EY:n perustamissopimuksen 62 artiklan sisältämää aikataulua (entinen 73 j artikla) ja toimintasuunnitelmaa siitä, miten voidaan parhaiden panna täytäntöön Amsterdamin sopimuksen ne määräykset, jotka liittyvät Wienissä kokoontuneen Eurooppa-neuvoston hyväksymän vapauteen, turvallisuuteen ja oikeuteen perustuvan alueen toteuttamiseen. (1) Parlamentin istuntoasiakirjat 4-507 (lokakuu 1997).